b"\n_START_ARTICLE_\nSiskonmakkara\n_START_PARAGRAPH_\nSiskonmakkara on makkara, jota myyd\xc3\xa4\xc3\xa4n raakana (joskus pakastettuna) makkaramassana ja kypsennet\xc3\xa4\xc3\xa4n ennen ruokailua. Nyky\xc3\xa4\xc3\xa4n siskonmakkaraa on saatavana my\xc3\xb6s kyps\xc3\xa4n\xc3\xa4 einestuotteena. Alkujaan siskonmakkarat on tehty lampaan suoleen, nykyisin jopa muoviin._NEWLINE_Siskonmakkaran nimen l\xc3\xa4ht\xc3\xb6kohta on ranskan sana saucisse = 'makkara', josta saksalainen Sausischen, josta edelleen ruotsin siskonkorv ja ven\xc3\xa4l\xc3\xa4inen nakkimakkaroita tarkoittava \xd1\x81\xd0\xbe\xd1\x81\xd0\xb8\xd1\x81\xd0\xba\xd0\xb8, muinoin susiskon.\n_START_SECTION_\nRuokalajit\n_START_PARAGRAPH_\nYleisin siskonmakkarasta teht\xc3\xa4v\xc3\xa4 ruokalaji on siskonmakkarakeitto, jossa makkarat kypsyv\xc3\xa4t keittoliemess\xc3\xa4 ja maustavat samalla liemen. Jos makkara on tehty luonnonsuoleen tai muuhun sy\xc3\xb6t\xc3\xa4v\xc3\xa4\xc3\xa4n, makkarat voi pilkkoa kuorineen, jolloin ne pursuvat ulos kuoresta. Muuten makkarat pursotellaan keittoon m\xc3\xb6ykkyin\xc3\xa4. Keitossa on kirkas liemi, ja makkaran lis\xc3\xa4ksi siin\xc3\xa4 on peruna- ja juureskuutioita. Mausteina k\xc3\xa4ytet\xc3\xa4\xc3\xa4n esimerkiksi liemikuutioita, persiljaa ja mauste- tai mustapippuria._NEWLINE_Siskonmakkarasta voi tehd\xc3\xa4 my\xc3\xb6s muun muassa makkarastroganoffia tai makaronilaatikkoa, jossa on jauhelihan tilalla siskonmakkaraa."